ગુજરાતી સમાચાર: કાશ્મીરઃ પ્રતિબંધો દૂર કરવા મોટો પ્લાન, ઉમર-મહેબૂબા સાથે પણ ચર્ચા માટે પહેલ | For Bringing Normalcy In Kashmir Central Governments Preprations For All Party Meeting Over Artical 370 - India News | I Am Gujarat
Gujarati News India કાશ્મીરઃ પ્રતિબંધો દૂર કરવા મોટો પ્લાન, ઉમર-મહેબૂબા સાથે પણ ચર્ચા માટે પહેલ
કાશ્મીરઃ પ્રતિબંધો દૂર કરવા મોટો પ્લાન, ઉમર-મહેબૂબા સાથે પણ ચર્ચા માટે પહેલ
Updated: Aug 25, 2019 08:52 am IST
નરેન્દ્ર નાથ, નવી દિલ્હીઃ કેન્દ્ર સરકાર કલમ 370ને દૂર કરવા સાથે આપેલા પોતાના વચનો પર ડગલે અને પગલે ખરા ઉતરવા માટે સતત પ્રયાસ કરી રહેતી દેખાય છે. હવે ખૂબ મોટી જાહેરાત કરતા કેન્દ્ર સરકારે જમ્મુ-કાશ્મીરમાંથી તમામ પ્રકારના પ્રતિબંધો દૂર કરવાની તૈયારી કરી છે. સાથે જ નજરકેદમાં બંધ જમ્મુ કાશ્મીરના રાજકરણમાં મુખ્યધારાના નેતાઓ ઉમર અબ્દુલ્લા, મહેબૂબા મુફ્તિ જેવા સ્થાનિક નેતાઓ સાથે પણ સંપર્ક સાધવા પ્રયાસ શરુ કર્યા છે. જોકે ગઈકાલે શનિવારે વિપક્ષના નેતાઓના ડેલિગેશનને સુરક્ષાના કારણોનો હવાલો આપી એરપોર્ટ પરથી જ પરત મોકલી દેવામાં આવ્યા હતા.
આ ઉપરાંત એક સર્વપક્ષીય બેઠક બોલાવીને સમગ્ર સ્થિત અંગે જણાવવા માટે પણ કવાયત શરુ કરવામાં આવી શકે છે. વડાપ્રધાન મોદીના વિદેશથી પરત ફર્યા બાદ થનારી પહેલી મીટિંગમાં જ આ નિર્ણાયક પહેલ કરવામાં આવી શકે છે.
મહત્વનું છે કે 5 ઓગસ્ટના જમ્મુ-કાશ્મીરને વિશેષ દરજ્જો આપતા આર્ટિકલ 370ને દૂર કર્યા બાદ કાશ્મીરમાં લગભગ કર્ફ્યુ જેવી સ્થિતિ હતા. જોકે 15 ઓગસ્ટ બાદથી જ કાશ્મીરમાં સ્થિતિ સામાન્ય કરવા માટે અનેક પગલા ઉઠાવવામાં આવ્યા છે. જેમાં સ્કૂલ-કોલેજ પરત ખોલવા, લેન્ડલાઇન્ડ ચાલુ કરવા જેવા પગલા છે. જ્યારે મોબાઇલ ફોન હજુ પણ બંધ છે અને દુકાનો પણ ખૂબ ઓછી માત્રામાં ખુલી રહી છે. સરકાર માની રહી છે કે ખાસ કરીને કાશ્મીર વેલીમાં સ્થિતિ સામાન્ય કરવા માટે વધારાના પ્રયાસ કરવા પડશે.
સૂત્રો અનુસાર કેટલાક ઉચ્ચ અધિકારીઓએ શ્રીનગરમાં નજરબંધ નેતાઓ સાથે સંપર્ક સાધ્યો છે. ઉમર અબ્દુલ્લા અને મુફ્તી સાથે મુલાકાત કરી તેમને પરિસ્થિતિઓ અંગે જાણકારી આપવામાં આવી છે. તો આ નેતાઓને છોડવાની પ્રક્રિયા પણ ઝડપી કરી દેવાઈ છે. સરકાર બીજા વિપક્ષી નેતાઓને પણ વિશ્વાસમાં લેવાના પ્રયાસ છે. સરકાર ઇચ્છે છે કે પક્ષ-વિપક્ષ સાથે મળીને વિશ્વ સમુદાયને સંદેશ આપે કે કાશ્મીરમાં સ્થિતિ સંપૂર્ણ રીતે સામાન્ય છે.
સૂત્રોનું માનીએ તો સરકારને પણ ખબર છે કે હવે જેટલું જલ્દી થઈ શકે કાશ્મીરમાંથી તમામ પ્રતિબંધો દૂર કરવા પડશે. સમગ્ર દુનિયામાં ભારતના કલમ 370 દૂર કરવાના નિર્ણયને સમર્થન મળ્યું છે અને લગભગ તમામ દેશોએ તેને ભારતનો આંતરિક મામલો ગણાવ્યો છે. જોકે કેટલાક દેશોએ કાશ્મીર વેલીમાં પ્રતિબંધો અંગે ચિંતા પણ વ્યક્ત કરી છે જેને લઈને સરકાર આ પગલું ભરી શકે છે. 22 સપ્ટેમ્બરથી પીએમ મોદી અમેરિકાના પ્રવાસે જઈ રહ્યા છે. જ્યાં પીએમ મોદી UNમાં વાર્ષિક સમ્મેલનને સંબોધીત કરશે. જેથી આ પહેલા સરકાર કાશ્મીર મામલો તમામ ફૂલપ્રુફ કરી દેવા માગે છે.
કાશ્મીર મામલે મોદી-ટ્રમ્પ કરી શકે વાતચીત
પીએમ મોદી અને અમેરિકાના રાષ્ટ્રપતિ ડોનાલ્ડ ટ્રમ્પ વચ્ચે સોમવારે થનારી બેઠક પહેલા અમેરિકાએ કહ્યું કે, આ દરમિયાન કાશ્મીર પર પણ ચર્ચા કરવામાં આવી શકે છે. ટ્રમ્પ કાશ્મીરમાં માનવાધિકારની રક્ષા માટે લેવામાં આવેલા પગલા અંગે જાણકારી લેશે. તો આ સાથે જ ફરી એકવાર અમેરિકાએ ભારતના 370 દૂર કરવાના પગલાને ભારતનો આંતરિક વિષય ગણાવ્યો હતો. શનિવારે ટ્રમ્પના વરિષ્ઠ અધિકારીઓએ કહ્યું કે અમેરિકા ભારત પાકિસ્તાન વચ્ચે તણાવ ઓછો કરવા માટે બંને તરફ રાજકીય રણનીતિ પર કામ કરી રહ્યું છે. જેમાં પાકિસ્તાન પર ટેરર ફંડિગ બંધ કરવા અને આતંકવાદીઓને પોષવા-રક્ષણ આપવા માટે દબાણ અને ભારતને કાશ્મીરમાં સ્થિતિ સામાન્ય કરવા માટે પ્રોત્સાહન આપી રહ્યું છે.